Official Journal L 319 , 08/12/1984 P. 0013 - 0023

Spanish special edition: Chapter 03 Volume 33 P. 0014

Portuguese special edition Chapter 03 Volume 33 P. 0014

Finnish special edition: Chapter 3 Volume 65 P. 0053

Swedish special edition: Chapter 3 Volume 65 P. 0053



Id-Direttiva Tal-Kunsill tad-29 ta’ Novembru 1984 li temenda d-Direttiva 70/524/KEE li tirrigwarda l-addittivi fl-għalf għall-bhejjem (84/587/KEE) IL-KUNSILL TAL-KOMUNITAJIET EWROPEJ, Wara li kkunsidra t-Trattat li jistabbilixxi l-Komunità Ekonomika Ewropea, u b’mod partikolari l-Artikoli 43 u 100 tiegħu, Wara li kkunsidra l-proposta mill-Kummissjoni [1], Wara li kkunsidra l-opinjoni tal-Parlament Ewropew [2], Wara li kkunsidra l-opinjoni tal-Kumitat Ekonomiku u Soċjali [3], Billi l-applikazzjoni tad-Direttiva tal-Kunsill 70/524/KEE tat-23 ta’ Novembru 1970 li tirrigwarda l-addittivi fl-għalf [4], kif l-aħħar emendata bis-46 Direttiva tal-Kummissjoni 84/547/KEE [5], esponiet il-ħtieġa li jerġgħu jiġu ddefiniti ċerti kunċetti fundamentali sabiex jittieħdu f’konsiderazzjoni l-iżviluppi xjentifiċi u tekniċi u jissodisfaw il-ħtieġa importanti ħafna għalbiex jassiguraw il-protezzjoni possibbli tas-saħħa ta’ l-annimali, is-saħħa tal-bniedem u l-ambjent; Billi l-esperjenza uriet, b’mod partikolari, illi r-regoli korrenti dwar l-użu ta’ l-addittivi fl-għalf ma kellhomx imnejn jagħtu l-livell meħtieġ tas-sigurtà; billi huwa għalhekk indispensabbli illi jridu jittieħdu miżuri addizzjonali rigward il-produzzjoni, il-bejgħ u d-distribuzzjoni ta’ l-addittivi u tat-taħlitiet minn qabel ta’ l-addittivi; Billi, sabiex tiffaċilita l-applikazzjoni tad-Direttiva, il-lista tad-definizzjonijiet għandha tiġi estiża u ċerti definizzjonijiet emendati; billi l-kunċett ta’ adittiv għandu jkun iddefinit iktar ċar hekk illi l-awtorizzazzjonijiet mogħtija għall-użu ta’ l-addittivi ta’ ċerti kategoriji jirreferu għal tħejjijiet speċifiċi, li fil-futur jiġu msemmija fl-Annessi; Billi l-interessi taċ-ċarezza jitolbu għal kodifikar ta’ l-Annessi sabiex emendi suċċessivi jistgħu jiġu inkorporati fihom; Billi l-projbizzjonijiet dwar l-użu ta’ taħlitiet ta’ l-addittivi ta’ ċerti kategoriji għandhom jiġu estiżi għalbiex ma jħallux l-effetti mhux favorevoli li jistgħu jirriżultaw minn ċerti assoċjazzjonijiet; Billi, sabiex tiġi żgurata l-osservanza tal-prinċipji fundamentali li jridu jiġu obduti jekk irid jiġi awtorizzat kull użu ġdid ta’ addittiv, huwa meħtieġ — fil-każ ta’ ċerti kategoriji ta’ addittivi — li jkun meħtieġ li jiġi ssottomess dossier uffiċjalment minn Stat Membru; billi, sabiex jiġi ffaċilitat l-eżami ta’ l-addittivi fil-kwistjoni, id-dossiers iridu jiġu mfassla skond il-linji gwida li jridu jiġu stabbiliti mill-Kunsill; Billi, bil-għan li jiġu identifikati l-addittivi użati fl-għalf, huwa importanti illi, fil-każ ta’ l-antibijotiċi, il-koċċidjostati u s-sustanzi mediċinali l-oħra, kif ukoll f’dak tal-promoturi tat-tkabbir, jiġi introdott monografu li jindika l-kriterji għall-identifikazzjoni u l-karatterizzazzjoni ta’ kull addittiv awtorizzat; Billi huwa, barra minn hekk, meħtieġ illi jiġu introdotti regoli preċiżi dwar it-tikkettjar ta’ l-addittivi u t-taħlitiet minn qabel imqiegħda fis-suq Komunitarju; Billi huwa approprjat illi l-produzzjoni u l-użu ta’ l-antibijotiċi, tal-koċċidjostati u tas-sustanzi mediċinali l-oħra, il-promoturi tat-tkabbir u tat-taħlitiet minn qabel imħejjija minn dawn l-addittivi bil-għan li jiġu inkorporati fl-għalf kompost ikunu limitati għal dawk li għandhom il-kompetenza u l-istallazzjonijiet approprjati u t-tagħmir għall-fabbrikazzjoni ta’ l-addittivi, tat-taħlitiet minn qabel jew ta’ l-għalf kompost u li jiġu inklużi fil-lista tal-fabbrikanti ta’ Stat Membru; billi dawn il-fabbrikanti u kull intermedjarju għandhom, b’żieda ma’ dan, ikunu meħtieġa illi jżommu reġistru li permezz tiegħu l-awtoritajiet kompetenti jkunu jistgħu jivverifikaw effettivament l-identità u d-destinazzjoni ta’ l-addittivi u tat-taħlitiet minn qabel prodotti; Billi l-antibijotiċi, il-koċċidjostati u s-sustanzi mediċinali l-oħra jistgħu, madanakollu, ikunu bla ħsara għad-dispożizzjonijiet li jridu jiġu adottati rigward l-applikazzjoni tad-Direttivi 81/851/KEE u 81/852/KEE [6] u tar-regoli li jridu jiġu adottati li għandhom x’jaqsmu mal-moviment ħieles ta’ l-għalf immedikat; billi dawn id-dispożizzjonijiet ġodda jistgħu jwasslu illi jiġu emendati r-regoli dwar dawn il-prodotti; Billi l-addittivi awtorizzati għall-użu fl-oġġetti ta’ l-ikel tal-bniedem, għajr dawk elenkati fl-Annessi, huma ttollerati fl-għalf ta’ l-annimali biss fejn ikunu preżenti purament minħabba l-fatt illi kienu jinsabu fil-parti li tittiekel ta’ l-għalf użat; billi dawn l-addittivi ma jridu jwettqu l-ebda funzjoni teknoloġika fl-għalf ta’ l-annimali jew li ma jkollhom l-ebda effett perikoluż fuq is-saħħa ta’ l-annimali, ADOTTA DIN ID-DIRETTIVA: L-Artikolu 1 1. L-Artikoli 1 sa 16b tad-Direttiva 70/524/KEE huma hawnhekk mibdula b’dan li ġej: "L-Artikolu 1 Din id-Direttiva għandha tapplika għall-addittivi fl-għalf. L-Artikolu 2 Għall-għanijiet ta’ din id-Direttiva għandhom japplikaw id-definizzjonijiet li ġejjin: (a) Addittivi: is-sustanzi, jew it-tħejjijiet illi jkollhom is-sustanzi, għajr it-taħlitiet minn qabel riferiti fl-(h) li, meta jiġu inkorporati fl-għalf, x’aktarx illi jaffettwaw il-karatteristiċi tagħhom jew il-produzzjoni tal-bhejjem; (b) Għalf: il-prodotti ta’ oriġini mill-ħaxix ta’ l-ikel jew mill-annimali fl-istat naturali tagħhom, friski jew ippriservati, u l-prodotti dderivati mill-proċessar industrijali tagħhom, u s-sustanzi organiċi jew inorganiċi, użati waħda waħda jew f’taħlitiet, sewwa jekk ikun fihom l-addittivi u sewwa jekk le, għat-tmigħ mill-fomm ta’ l-annimali; (ċ) Razzjon ta’ kuljum: il-kwantità totali medja ta’ l-għalf, ikalkolata fuq kontenut ta’ umdità ta’ 12 %, meħtieġa kuljum minn annimali ta’ speċi mogħtija, il-kategorija ta’ l-età’ u kemm jipproduċu, għalbiex jissodisfaw il-ħtiġiet kollha tiegħu; (d) Għalf komplut: it-taħlitiet ta’ l-għalf li, għar-raġuni tal-kompożizzjoni tagħhom, huma biżżejjed għar-razzjoni ta’ kuljum; (e) Għalf supplimentari: it-taħlitiet ta’ l-għalf li għandhom kontenut għoli ta’ ċerti sustanzi u li, għar-raġuni tal-kompożizzjoni tagħhom, huma biżżejjed għar-razzjon ta’ kuljum biss jekk ikunu użati f’għaqda ma’ għalf ieħor; (f) Għalf direttament: il-prodotti varji tal-ħaxix ta’ l-ikel jew ta’ l-annimali fl-istat naturali tagħhom, friski jew ippriservati, u l-prodotti dderivati mill-proċessar industrijali tagħhom, kif ukoll is-sustanzi varji organiċi jew inorganiċi, sewwa jekk ikollhom l-addittivi u sewwa jekk ma jkollhomx, maħsuba bħala tmigħ mill-fomm ta’ l-annimali; (g) Għalf kompost: it-taħlitiet tal-prodotti ta’ oriġini mill-ħaxix ta’ l-ikel jew mill-annimali fl-istat naturali tagħhom, friski jew ippriservati, jew il-prodotti dderivati mill-proċessar industrijali tagħhom, jew is-sustanzi organiċi jew inorganiċi, li jkollhom jew ma jkollhomx addittivi, għat-tmigħ mill-fomm ta’ l-annimali fil-għamla ta’ għalf komplut jew ta’ għalf supplimentari; (h) Taħlitiet minn qabel: it-taħlitiet ta’ l-addittivi jew tat-taħlitiet ta’ addittiv jew iktar mas-sustanzi użati bħala portaturi, maħsuba għall-fabrikazzjoni ta’ l-għalf; (i) Annimali/bhejjem: l-annimali li huma ta’ l-ispeċi normalment mitmugħa u miżmuna jew ikkonsmati mill-bniedem; (j) Annimali domestiċi: l-annimali li huma ta’ l-ispeċi normalment mitmugħa u miżmuma, imma mhux ikkonsmati, mill-bniedem, għajr għall-annimli mkabbra għall-pil. L-Artikolu 3 1. L-Istati Membri għandhom jipprovdu illi, rigward l-għalf, dawk l-addittivi biss elenkati fl-Anness I li jħarsu din id-Direttiva jistgħu jiġu mqiegħda fis-suq u li jistgħu jiġu inkorporati fl-għalf biss bla ħsara għall-ħtiġiet iddikjarati f’dan l-Anness. Dawn l-addittivi jistgħu ma jintużaw fl-ebda mod ieħor għall-għanijiet tat-tmigħ ta’ l-annimali. 2. L-Istati Membri għandhom, b’mod partikolari, jiżguraw illi l-addittivi jistgħu jiġu inkorporati fl-għalf direttament biss sakemm l-użu tagħhom ikun espressament ipprovdut fl-Annes I jew l-Anness II. L-Artikolu 4 1. Bħala deroga mill-Artikolu 3(1), l-Istati Membri jistgħu jawtorizzaw it-tqegħid fis-suq u l-użu, ġewwa t-territorju propju tagħhom, ta’: (a) l-addittivi elenkati fl-Anness II, sakemm iħarsu d-dispożizzjonijiet stabbiliti għalihom f’din id-Direttiva; (b) l-addittivi li jappartienu għal gruppi oħra għajr dawk elenkati fl-Anness I jewl-Anness II, sakemm it-testijiet ikunu urew illi l-kondizzjonijiet stabbiliti fl-Artikolu 7(2)(A) jiġu ssodisfati. Din id-deroga ma għandhiex tapplika għas-sustanzi li jkollhom effett ormonali jew anti-ormonali. 2. L-Istati Membri għandhom jibagħtu: - qabel it-3 ta’ Jannar 1985 il-lista tal-gruppi u l-addittivi awtorizzati skond il-paragrafu 1 (b) lill-Istati Membri l-oħra u lill-Kummissjoni, - qabel it-3 ta’ Diċembru 1985 id-dokumenti li jiġġustifikaw dawn l-awtorizzazzjonijiet b’ referenza għall-kondizzjonijiet iddikjarati fl-Artikolu 7(2)(A). L-Artikolu 5 Qabel it-3 ta’ Diċembru 1988 l-awtorizzazzjonijiet nazzjonali mogħtija skond l-Artikolu 4(1)(b) għandhom jiġu deċiżi skond il-proċedura stabbilita fl-Artikolu 23. L-Artikolu 6 1. Il-kontenuti massimi u minimi elenkati fl-Anness I u l-Anness II għandhom jirreferu għall-għalf komplut b’kontenut ta’ umdità ta’ 12 % safejn u sakemm ma jinħarġux dispożizzjonijiet speċjali fl-Annessi msemmija. Jekk is-sustanza permessa bħala addittiv teżisti wkoll fl-istat naturali f’ċerti ingredjenti ta’ l-għalf, l-ammont ta’ l-addittiv li jrid jiġi inkorporat jiġi kkalkolat sabiex it-total ta’ l-elementi miżjuda u l-elementi preżenti b’mod naturali ma jaqbżux il-kontenut massimu pprovdut fl-Annessi I u II. 2. It-taħlit ta’ l-addittivi msemmija f’din id-Direttiva għandu jkun permess fit-taħlit minn qabel u fl-għalf biss fejn, fejn għandhom x’jaqsmu l-effetti mixtieqa, teżisti kompatibilità fiżika u kimikali bejn il-komponenti tat-taħlit. 3. Għajr jekk it-taħlita interessata tkun iddikjarata fl-Anness I jew l-Anness II, l-Istati Membri għandhom jeħtieġu illi: (a) l-antibijotiċi u l-promoturi tat-tkabbir ma jistgħux jiġu mħallta flimkien, jew mas-sustanzi mill-grupp tagħhom stess jew mas-sustanzi minn grupp ieħor; (b) il-koċċidjostati ma jistgħux jiġu mħallta ma’ l-antibijotiċi u l-promoturi tat-tkabbir fejn il-koċċidjostati jaġixxu wkoll, għall-istess kategorija ta’ annimal, bħala antibijotiku jew bħala promotur tat-tkabbir; (ċ) il-koċċidjostati u s-sustanzi mediċinali l-oħra ma jistgħux jiġu mħallta flimkien jekk l-effetti tagħhom ikunu simili. 4. L-Istati Membri jistgħu, għal għanijiet sperimentali jew xjentifiċi, jipprovdu derogi mid-dispożizzjonijiet ta’ l-Artikolu 3 jew tal-paragrafi 2 jew 3 ta’ dan l-Artikolu bil-kondizzjoni illi jkun hemm sorveljanza uffiċjali adegwata. L-Artikolu 7 1. L-emendi li jridu isiru lill-Annessi minħabba ż-żieda fil-kobor ta’ l-għerf xjentifiku u tekniku għandhom jiġu adottati skond il-proċedura stabbilita fl-Artikolu 23. Għandha tiġi adottata verżjoni kkodifikata ta’ l-Annessi f’intervalli regolari taż-żmien skond l-istess proċedura, bl-għan ikun dak illi jiġu inkorporati l-emendi suċċessivi magħmula skond dan il-paragrafu. 2. Meta jsiru l-emendi lill-Anness I jew lill-Anness II, għandhom jiġu applikati l-prinċipji li ġejjin: A. Addittiv għandu jkun inkluż fl-Anness I biss jekk: (a) għandu effett favorevoli fuq il-karatteristiċi ta’ dan l-għalf jew fuq il-produzzjoni tal-bhejjem meta jiġi inkorporat f’dan l-għalf; (b) fil-livell permess fl-għalf, ma jaffettwax ħażin lill-bniedem jew lis-saħħa ta’ l-annimali jew lill-ambjent, lanqas ma jkun ta’ ħsara lill-konsumatur billi jibdel il-karatteristiċi tal-prodotti mill-bhejjem; (ċ) il-preżenza tiegħu fl-għalf tista’ tiġi kkontrollata; (d) fil-livell permess fl-għalf, jiġu esklużi t-trattament jew il-prevenzjoni tal-mard ta’ l-annimali; din il-kondizzjoni ma tapplikax għas-sustanzi tal-kwalità elenkati fl-Anness I(D); (e) għal raġunijiet serji li jirrigwardaw is-saħħa tal-bniedem jew ta’ l-annimali l-użu tiegħu ma jridx ikun ristrett għal għanijiet mediċi jew veterinarji. B. Addittiv partikolari għandu jiġi mħassar mill-Anness I jekk ma tibqax tiġi ssodisfata waħda mill-kondizzjonijiet elenkati taħt l-A. Madanakollu, dan l-addittiv jista’ jiġi mdaħħal fl-Anness II għal perjodu speċifikat taż-żmien, jekk bħala minimu jiġu dejjem issodisfati l-kondizzjonijiet tas-sub-paragrafu A (b) u (e). Ċ. Addittiv ġdid jew użu ġdid attribwit lil addittiv jista’ jiġi mdaħħal fl-Anness II biss jekk il-kondizzjonijiet stipulati fis-sub-paragrafu A (b), (ċ) u (e) jiġu ssodisfati u, filwaqt li jitqiesu r-riżultati disponibbli, jista’ jittieħed illi jiġu ssodisfati wkoll il-kondizzjonijiet l-oħra stipulati fis-sub-paragrafu A. It-tul taż-żmien li għalih jiġi awtorizzat addittiv ġdid jew użu ġdid ma jridx jaqbeż il-ħames snin, minn meta jiddaħħal f’dan l-Anness. L-Artikolu 8 1. Meta addittiv li jappartieni għall-gruppi ta’ l-"antibijotiċi", il-"koċċidijostati" u s-"sustanzi mediċinali l- oħra" jew il-"promoturi tat-tkabbir" jiġi miżjud ma’ l-Anness I jew l-Anness II, għandu jitfassal monografu li jindika l-proċess ta’ l-identifikazzjoni jew il-kriterji għall-identifikazzjoni u l-karatterizzazzjoni ta’ l-addittiv, b’mod partikolari l-kompożizzjoni u l-grad tas-safa tiegħu u tal-proprjetajiet fiżiko-kimiċi u bijoloġiċi, permezz ta’ Direttiva, fil-waqt li jitqies l-għerf xjentifiku u tekniku, skond il-proċedura stabbilita fl-Artikolu 23. 2. L-aktar tard sal-31 ta’ Diċembru 1988, għandhom jitfasslu wkoll monografi rigward dawk l-addittivi li jappartienu għall-gruppi riferiti fil-paragrafu 1 kif jiġu miżjuda fl-Anness I jew l-Anness II qabel id-data li fiha tiġi adottata din id-Direttiva. 3. Skond il-paragrafu 1, jistgħu jitfasslu wkoll monografi rigward l-addittivi li jappartienu għal gruppi oħra għajr dawk riferiti f’dan il-paragrafu. 4. L-emendi li jridu jsiru lill-monografi minn hemm ’il quddiem bħala riżultat ta’ l-iżviluppi fl-għerf xjentifiku jew tekniku għandhom jiġu adottati skond il-proċedura stabbilita fl-Artikolu 23. L-Artikolu 9 1. Għall-għanijiet tal-kontrolli dwar jekk l-addittivi jħarsux il-prinċipji ddefiniti fl-Artikolu 7(2), l-Istati Membri għandhom jiżguraw illi jiġi mibgħut uffiċjalment dossier li jħares il-paragrafu 2 hawn taħt lill-Istati Membri u lill-Kummissjoni. 2. Il-Kunsill, fiwaqt li jaġixxi fuq proposta mill-Kummissjoni, għandu jadotta, permezz ta’ Direttiva, il-linji gwida għat-tħejjija tad-dossiers riferiti fil-paragrafu 1, sabiex dawn il-linji gwida jkunu jistgħu jiġu applikati sat-3 ta’ Diċembru 1986. L-emendi li jridu jsiru wara lill-linji gwida bħala riżultat ta’ l-iżviluppi fl-għerf xjentifiku jew tekniku għandhom jiġu adottati skond il-proċedura stabbilita fl-Artikolu 23. 3. Fuq it-talba rraġunata ta’ l-applikant, l-Istati Membri u l-Kummissjoni għandhom jiżguraw illi kull tagħrif li, jekk imxerred jista’ jaffettwa direttament id-drittijiet tal-proprjetà industrijali jew kummerċjali, jinżamm kunfidenzjali. Is-segretezza industrijali u kummerċjali ma għandhiex tkun applikata: - għad-denominazzjoni u l-kompożizzjoni ta’ l-addittiv, - għall-karatteristiċi fiżiko-kimiċi u bijoloġiċi ta’ l-addittiv, - għall-interpretazzjoni ta’ l-informazzjoni farmakoloġika, tossikoloġika u ekotossikoloġika, - għall-metodi analitiċi sabiex jimmonitorjaw l-addittiv fl-għalf. L-Artikolu 10 L-Istati Membri għandhom jeħtieġu illi l-addittivi u t-taħlitiet minn qabel jistgħu jitqiegħdu fis-suq biss f’pakkeġġi magħluqa jew f’kontenituri magħluqa. L-Istati Membri għandhom jeħtieġu illi l-pakkeġġi jew il-kontenituri jridu jkunu magħluqa hekk illi l-materjal ta’ l-għeluq issirlu l-ħsara malajr mal-ftuħ tiegħu u ma jkunx jista’ jerġa’ jintuża. L-Artikolu 11 1. Fejn Stat Membru, bħala riżultat ta’ tagħrif ġdid jew ta’ stima mill-ġdid tat-tagħrif eżistenti magħmula minn mindu ġew adottati d-dispożizzjonijiet fil-kwistjoni, ikollu raġunijiet iddettaljati għalbiex jistabbilixxi illi l-użu ta’ wieħed mill-addittivi elenkati fl-Anness I jew l-użu tiegħu f’kondizzjonijiet li jistgħu jiġu speċifikati jikkostitwixxu perikolu lis-saħħa ta’ l-annimali jew tal-bniedem jew lill-ambjent jekk iħarsu d-disposizjonijiet ta’ din id-Direttiva, l-Istat Membru jista’ jissospendi jew jirrestrinġi temporanjament l-applikazzjoni tad-dispożizzjonijiet fil-kwistjoni fit-territorju tiegħu. Għandu minnufih jgħarraf lill-Istati Membri l-oħra u lill-Kummissjoni bihom, filwaqt li jagħti ir-raġunijiet għad-deċiżjoni tiegħu. 2. Il-Kummissjoni għandha, malajr kemm jista’ jkun, teżamina r-raġunijiet iċċitati mill-Istat Membru interessat u tikkonsulta lill-Istati Membri fil-Kumitat Permanenti ta’ l-għalf; dan għandu mbagħad jagħti l-opinjoni tiegħu mingħajr dewmien u jieħu l-miżuri approprjati. 3. Jekk il-Kummissjoni tikkunsidra illi huma meħtieġa emendi għad-Direttiva sabiex jittaffew id-diffikultajiet imsemmija fil-paragrafu 1 u għalbiex tiżgura l-protezzjoni tas-saħħa tal-bniedem jew ta’ l-annimali jew lill-ambjent, hija għandha tagħti bidu għall-proċedura stabbilita fl-Artikolu 24 u bil-ħsieb li dawn l-emendi jiġu adottati; l-Istat Membru li jkun adotta l-miżuri tas-salvagward jista’ f’din l-eventwalità jibqa’ jżommhom sakemm l-emendi jidħlu fis-seħħ. L-Artikolu 12 1. L-Istati Membri għandhom jeħtieġu illi l-għalf supplimentari, dilwit kif speċifikat, jista’ ma jkollux il-livelli ta’ l-addittiv msemmija f’din id-Direttiva li jaqbżu lil dawk iffissati għall-għalf komplut. 2. L-Istati Membri jistgħu jeħtieġu illi l-livelli ta’ l-antibijotiċi, il-koċċidjostati u s-sustanzi mediċinali l-oħra, il-promoturi tat-tkabbir, il-vitamini D u l-anti-ossidanti fl-għalf supplimentari jistgħu jaqbżu l-livelli massimi ffissati għall-għalf komplut fil-każ ta’: (a) l-għalf supplimentari li Stat Membru jkun awtorizza illi jkun disponibbli lill-utenti kollha, sakemm il-livell tagħhom ta’ l-antibijotiċi, tal-vitamini D jew tal-promoturi tat-tkabbir ma jaqbżux għal ħames darbiet il-livell massimu ffissat; (b) l-għalf supplimentari li jkun maħsub għal ċerti speċi ta’ annimali u li Stat Membru jkun permess illi jawtorizza li jintgħamel disponibbli fit-territorju tiegħu lill-utenti kollha minħabba s-sistemi speċjali tat-tmigħ, sakemm il-livell tagħhom ma jaqbiżx: - għall-antibijotiċi u l-promoturi tat-tkabbir, l-1000 mg/kg u, sakemm ikun permess l-użu ta’ dawn is-sustanzi, l-2000 mg/kg fil-każ tal-bhejjem tal-fart għas-simna; - għall-anti-ossidanti, il-koċċidjostati u s-sustanzi mediċinali l-oħra, ħames darbiet il-livell massimu ffissat; - għall-vitamini D, l-200000 IU/kg. L-Istati Membri għandhom jistabbilixxu illi jekk, fil-fabbrikazzjoni ta’ l-għalf supplimentari, ikollu jsir rikors għall-possibbiltà riferita fil-(a), ma jistax isir użu mill-possibbiltà riferita fil-(b) fl-istess żmien. 3. Fejn jiġi invokat il-paragrafu 2, l-Istati Membri għandhom jeħtieġu illi l-għalf ikollu karatteristika kompożizzjonali jew iktar (rigward, per eżempju, il-proteini jew il-minerali) li fil-prattika jiżguraw illi ma jinqabiżx il-livell ta’ l-addittiv iffissat għall-għalf komplut u li l-għalf ma jintużax għal speċi oħra ta’ annimali. L-Artikolu 13 1. L-Istati Membri għandhom jeħtieġu illi l-antibijotiċi, il-koċċidjostati u s-sustanzi mediċinali l-oħra u l-promoturi tat-tkabbir elenkati fl-Anness I jew l-Anness II, it-taħlitiet minn qabel imħejjija minn dawn l-addittivi bil-ħsieb li jiġu inkorporati fl-għalf kompost u l-għalf kompost li jkun fihom dawn it-taħlitiet minn qabel jistgħu jitqiegħdu biss fis-suq bil-kondizzjonijiet riferiti fl-Anness III u, b’mod partikolari, biss jekk ikunu ġew prodotti minn fabbrikanti misjuba minn mill-inqas Stat Membru li jkun wettaq il-kondizzjonijiet minimi stabbiliti fl-Anness III. Barra minn hekk, fil-każijiet ta’ l-addittivi, it-taħlitiet minn qabel jew il-għalf kompost riferiti fl-ewwel sub-paragrafu prodotti f’pajjiżi terzi bil-ħsieb li jitqiegħdu fis-suq Komunitarju, l-Istati Membri għandhom jistipulaw illi l-fabbrikanti jkollhom rappreżentant stabbilit fil-Komunità li jwettaq il-kondizzjonijiet stabbiliti għalih fl-Anness III. Għandhom jeħtieġu illi l-isem tar-rappreżentant stabbilit fil-Komunità jidher kontra l-isem tal-fabbrikant fuq il-lista riferita fil-paragrafu 3. 2. L-Istati Membri għandhom jeħtieġu illi l-addittivi riferiti fil-paragrafu 1 jistgħu jiġu kkunsinjati fl-istadju finali tal-marketing: - lill-fabbrikanti tat-taħlitiet minn qabel biss, u - fl-għamla ta’ taħlitiet minn qabel, lill-fabbrikanti tal-komponenti ta’ l-għalf biss li jwettqu l-kondizzjonijiet minimi stabbiliti fl-Anness III. 3. Kull Stat Membru għandu jippubblika kull sena u, l-aktar tard sat-30 ta’ Novembru ta’ kull sena, il-lista tal-fabbrikanti ta’ l-addittivi, tat-taħtlitiet minn qabel u ta’ l-għalf kompost li, għas-sodisfazzjon ta’ l-Istat Membru interessat, ikunu ħarsu l-ħtiġiet elenkati fl-Anness III. Għandu jibgħat din il-lista lill-Istati Membri l-oħra u lill-Kummissjoni qabel il-31 ta’ Diċembru ta’ kull sena. Kull emenda magħmula għal dawn il-listi wara t-30 ta’ Novembru għandha tintbagħat separatament lill-Istati Membri l-oħra. 4. L-Istati Membri għandhom jeħtieġu illi l-addittivi riferiti fil-paragrafu 1 jistgħu jiġu inkorporati fl-għalf kompost biss jekk ikunu ġew imħejjija bil-quddiem fil-għamla ta’ taħlitiet minn qabel li jinkludu portatur. Dawn it-taħlitiet minn qabel jistgħu jiġu inkorporati fl-għalf kompost biss fil-proporzjon ta’ mill-inqas 0,2 % fl-użin. Madanakollu, l-Istati Membri jistgħu jippermettu illi t-taħlitiet minn qabel jiġu inkorporati fl-għalf kompost fi proporzjon iktar baxx sa 0,05 %. 5. L-Istati Membri jistgħu japplikaw il-paragrafi 1 u 2 għall-karotenojdi u x-xantofilli u sabiex jittraċċaw l-elementi u l-vitamini. L-Artikolu 14 1. L-Istati Membri għandhom jeħtieġu illi l-addittivi elenkati fl-Anness I jew fl-Anness II jistgħu jiġu mqiegħda fis-suq għall-użu fl-għalf biss jekk il-partikolaritajiet li ġejjin, li jridu jkunu jidhru biċ-ċar, jinqraw bla xkiel u ma jitħassrux u jridu jitfgħu r-responsabbiltà fuq il-produttur, il-pakkjatur, l-importatur, il-bejjiegħ jew id-distributur stabbilit fil-Komunità, jiġu mogħtija fuq il-pakkeġġ, fuq il-kontenitur jew fuq tikketta mwaħħla magħhom: A. għall-addittivi kollha: (a) l-isem speċifiku ta’ l-addittiv, skond l-Annessi I jew II; (b) l-isem jew l-isem tan-negozju u l-indirizz jew il-post irreġistrat tan-negozju tal-persuna responsabbli mill-partikolaritajiet riferiti f’dan il-paragrafu; (ċ) il-piż nett u, fil-każ ta’ l-addittivi likwidi, jew il-volum nett jew il-piż nett; B. b’żieda ma’ dan, għal: (a) antibijotiċi, il-promoturi tat-tkabbir, il-koċċidjostati u s-sustanzi mediċinali l-oħra: l-isem jew l-isem tan-negozju u l-indirizz jew il-post irreġistrat tan-negozju tal-fabbrikant, jekk ma jkunx responsabbli mill-partikolaritajiet fuq it-tikketta, il-livell tas-sustanza attiva, id-data ta’ l-iskadenza tal-garanzija jew tal-ħajja tal-ħażna mid-data tal-fabbrikazzjoni, in-numru tar-referenza tal-grupp u d-data tal-fabbrikazzjoni, l-indikazzjoni: "li jrid jiġi użat esklussivament mill-fabbrikanti tat-taħlitiet minn qabel għall-għalf kompost", flimkien mad-direzzjonijiet għall-użu u, fejn approprjat, rakkomandazzjoni ta’ salvagward rigward l-użu fil-każ ta’ l-addittivi li jkunu bla ħsara għad-dispożizzjonijiet speċjali fil-kolonna "dispożizzjonijiet oħra" ta’ l-Annessi; (b) vitamina E: il-livell ta’ l-alfatokoferol u d-data ta’ l-iskadenza tal-garanzija ta’ dan il-livell jew tal-ħajja tal-ħażna mid-data tal-fabbrikazzjoni; (ċ) il-vitamini, għajr il-vitamina E, il-provitamini u s-sustanzi li għandhom effett simili: il-livell tas-sustanza attiva u d-data ta’ l-iskadenza tal-garanzija ta’ dan il-livell jew tal-ħajja tal-ħażna mid-data tal-fabbrikazzjoni; (d) l-elementi tat-traċċi, il-koloranti inklużi l-pigmenti, l-aġenti tal-priservazzjoni u addittivi oħra: il-livell tas-sustanza attiva; (e) rigward l-addittivi riferiti fil-(b), iċ-(ċ) u d-(d), l-indikazzjoni: "għalbiex jiġi użat esklussivament fil-fabbrikazzjoni ta’ l-għalf". 2. L-Istati Membri għandhom jeħtieġu illi l-isem speċifiku ta’ l-addittiv jista’ jkun akkumpanjat: (a) bl-isem tal-fabbrika u n-numru tal-KEE; (b) bl-isem jew l-isem tan-negozju u l-indirizz jew il-post irreġistrat tan-negozju tal-fabbrikant, jekk mhux responsabbli mill-partikolaritajiet fuq it-tikketta, id-direzzjonijiet għall-użu u, fejn approprjat, ir-rakkommandazzjoni tas-salvagward rigward l-użu f’dawk il-każi fejn l-aħħar tliet indikazzjonijiet ma jkunux meħtieġa skond il-paragrafu 1 B (a). 3. Fejn jiġi applikat l-Artikolu 13(5), l-Istati Membri jistgħu jeħtieġu illi tiġi msemmija l-indikazzjoni "sabiex ikun użat esklussivament mill-fabbrikanti tat-taħlitiet minn qabel". 4. L-Istati Membri għandhom jeħtieġu illi t-tagħrif l-ieħor għajr dak meħtieġ jew awtorizzat skond il-paragrafi 1, 2 u 3 jista’ jidher fuq il-pakketti, il-kontenituri jew it-tikketti, sakemm ikunu separati biċ-ċar mill-partikolaritajiet ta’ l-għoti tal-marki msemmija hawn fuq. L-Artikolu 15 1. L-Istati Membri għandhom jeħtieġu illi t-taħlitiet minn qabel jistgħu jitqiegħdu fis-suq biss jekk il-partikolaritajiet li ġejjin, li jridu jkunu jidhru b’mod ċar, jinqraw bla xkiel u ma jitħassrux u jridu jitfgħu r-responsabbiltà fuq il-produttur, il-pakkjatur, l-importatur, il-bejjiegħ jew id-distributur stabbiliti fil-Komunità, jiġu mogħtija fuq il-pakkett, il-kontenitur jew it-tikketta mwaħħla magħhom: A. għat-taħlitiet minn qabel kollha: (a) id-deskrizzjoni "taħlita minn qabel"; (b) l-indikazzjoni "li trid tiġi wżata esklussivament fil-fabbrikazzjoni ta’ l-għalf", għajr għat-taħlit minn qabel riferiti fil-B (a), id-direzzjonijiet għall-użu, u kull rakkommandazzjoni ta’ salvagward rigward l-użu tat-taħlitiet minn qabel; (ċ) l-ispeċi ta’ l-annimali jew il-kategoriji ta’ l-annimali li għalihom tkunu maħsuba t-taħlita minn qabel; (d) l-isem jew l-isem tan-negozju u l-indirizz jew il-post irreġistrat tan-negozju tal-persuna responsabbli mill-partikolaritajiet riferiti f’dan il-paragrafu; (ċ) il-piż nett u, fil-każ tal-likwidi, jew il-volum jew il-piż netti; B. b’żieda ma’ dan, għat-taħlitiet minn qabel li jinkorporaw l-addittivi elelenkati hawn taħt: (a) l-antibijotiċi, il-promoturi tat-tkabbir, il-koċċidjostati u s-sustanzi mediċinali l-oħra, l-isem jew l-isem tan-negozju u l-indirizz jew post irreġistrat tan-negozju tal-fabbrikant jekk ma jkunx responsabbli mid-dettalji fuq it-tikketta, l-isem speċifiku ta’ l-addittiv skond l-Annessi I jew II, il-livell tas-sustanza attiva u d-data tal-garanzija ta’ dan il-livell, jew tal-ħajja tal-ħażna mid-data tal-fabbrikazzjoni u l-indikazzjoni "sabiex jiġi użat esklussivament mill-fabbrikanti ta’ l-għalf kompost"; (b) is-sustanzi li għandhom effetti anti-ossidanti: l-isem speċifiku ta’ l-addittiv skond l-Annessi I jew II, u l-livell tas-sustanza attiva, sakemm il-livell massimu jiġi ffissat għall-għalf komplut fl-Annessi I jew II; (ċ) il-koloranti, inklużi l-pigmenti: l-isem speċifiku ta’ l-addittiv skond l-Annessi I jew II, u l-livell tas-sustanza attiva, sakemm jiġi ffissat il-livell massimu għall-għalf komplut fl-Annessi I jew II; (d) il-vitamina E: l-isem speċifiku ta’ l-addittiv skond l-Annessi I jew II, il-livell ta’ l-alfatokoferol u d-data ta’ l-iskadenza tal-garanzija ta’ dan il-livell jew tal-ħajja tal-ħażna mid-data tal-fabbrikazzjoni; (e) il-vitamini l-oħra għajr il-vitamina E, il-provitamini u s-sustanzi li għandhom effett simili: l-isem speċifiku ta’ l-addittiv skond l-Annessi I jew II, il-livell tas-sustanza attiva u d-data ta’ l-iskadenza tal-garanzija ta’ dan il-livell jew tal-ħajja tal-ħażna mid-data tal-fabbrikazzjoni; (f) l-elementi tat-traċċa: l-isem speċifiku ta’ l-addittiv skond l-Annessi I jew II, u l-livell ta’ l-elementi varji safejn u sakemm jiġi ffissat il-livell massimu għall-għalf komplut fl-Annessi I jew II; (g) l-aġenti tal-priservazzjoni: l-isem speċifiku ta’ l-addittiv skond l-Annessi I jew II, u l-livell tas-sustanza attiva, sakemm jiġi fissat livell massimu għall-għalf komplut fl-Annessi I jew II; (h) addittivi oħra illi jappartjienu għall-gruppi riferiti mill-(b) sal-(g) li għalihom ma hu stabbilit l-ebda livell massimu u l-addittivi li jappartjienu għal gruppi oħra pprovduti fl-Annessi I jew II: l-isem speċifiku ta’ l-addittiv skond l-Annessi I jew II, u l-livell tas-sustanza attiva, sakemm dawn l-addittivi jwettqu funzjoni fl-għalf bħala ta’ hekk u l-ammonti preżenti jistgħu jiġu stabbiliti b’metodi uffiċjali ta’ l-analiżi jew, fin-nuqqas ta’ dan, b’metodi xjentifiċi validi. 2. L-Istati Membri għandhom jeħtieġu illi: (a) l-isem speċifiku ta’ l-addittivi awtorizzat skond l-Artikolu 4(1)(b) irid ikun indikat fuq il-pakkett, il-kontenitur jew it-tiketta tat-taħlitiet minn qabel. Jistgħu jeħtieġu illi l-livell tas-sustanza attiva ta’ dawn l-addittivi jrid ukoll jiġi indikat; (b) l-isem speċifiku ta’ l-addittivi jista’ jiġi akkumpanjat bl-isem tal-fabbrika; (ċ) l-isem tal-produttur ta’ l-addittivi riferit fil-paragrafu 1 B (a) jista’ jkun indikat fit-tikketjar tat-taħlitiet minn qabel. Madanakollu, huma jistgħu jistipulaw illi din l-indikazzjoni għandha tkun obbligatorja; (d) l-isem speċifiku ta’ l-addittivi elenkati fl-Anness I jista’ jiġi akkumpanjat bin-numru tal-KEE. 3. Billi, skond il-paragrafu 1, trid tiġi ddikjarata d-data ta’ l-iskadenza tal-garanzija jew tal-ħajja tal-ħażna mid-data tal-fabbrikazzjoni ta’ numru ta’ addittivi li jappartienu għall-istess grupp jew għal gruppi differenti, l-Istati Membri għandhom jeħtieġu illi data waħda tal-garanzija jew referenza waħda għall-ħajja tal-ħażna jistgħu jiġu indikati għall-addittivi kollha, jiġifieri t-temma taż-żmien li trid tintlaħaq l-ewwel. 4. L-Istati Membri għandhom jeħtieġu illi tagħrif ieħor għajr dak meħtieġ jew awtorizzat skond il-paragrafi 1 sa 3 jista’ jidher fuq il-pakketti, il-kontenituri jew it-tikketti, sakemm ikunu sseparati biċ-ċar mill-partikolaritajiet ta’ l-għoti tal-marki msemmi hawn fuq. L-Artikolu 16 1. L-Istati Membri għandhom jeħtieġu illi l-għalf li jinkorpora l-addittivi li jappartienu għall-gruppi elenkati hawn taħt jista’ jitqiegħed fis-suq biss jekk il-partikolaritajiet li ġejjin, illi jridu jkunu jidhru biċ-ċar, jinqraw bla xkiel u ma jitħassrux u jridu jitfgħu r-responsabbiltà fuq il-produttur, il-pakkjatur, l-importatur, il-bejjiegħ jew id-distributur stabbiliti fil-Komunità, ikunu mogħtija fuq il-pakkett, il-kontenitur jew tikketta mwaħħla magħhom: (a) għall-antibijotiċi, il-koċċidjostati u s-sustanzi mediċinali l-oħra u l-promoturi tat-tkabbir: l-isem speċifiku ta’ l-addittiv skond l-Annessi I jew II, il-livell ta’ sustanza attiva u d-data ta’ l-iskadenza tal-garanzija ta’ dan il-livell jew tal-ħajja tal-ħażna mid-data tal-fabbrikazzjoni; (b) għas-sustanzi li għandhom effetti anti-ossidanti: - fil-każ ta’ ikel ta’ l-annimali domestiċi: l-użu tal-kliem "bl-anti-osiddanti" segwit bl-isem speċifiku ta’ l-addittiv skond l-Annesssi I jew II, - fil-każ ta’ l-għalf kompost l-ieħor għajr l-ikel ta’ l-annimali domestiċi: l-isem speċifiku ta’ l-addittiv skond l-Annessi I jew II; (ċ) għall-koloranti, inklużi l-pigmenti sakemm dawn ikunu użati għall-kolorazzjoni ta’ l-għalf jew tal-prodotti mill-annimali: - fil-każ ta’ ikel ta’ l-annimali domestiċi: l-użu tal-kliem "kolorant" jew "ikkolorat bi" segwiti bl-isem speċifiku ta’ l-addittiv skond l-Annessi I jew II, - fil-każ ta’ l-għalf kompost l-ieħor għajr l-ikel ta’ l-annimali domestiċi: l-isem speċifiku ta’ l-addittiv skond l-Annessi I jew II; (d) għall-vitamina E: l-isem speċifiku ta’ l-addittiv skond l-Annessi I jew II, il-livell ta’ l-alfa-tokoferol u d-data ta’ l-iskadenza tal-garanzija ta’ dan il-livell jew tal-ħajja tal-ħażna mid-data tal-fabbrikazzjoni; (e) għall-vitamini A u D: l-isem speċifiku ta’ l-addittiv, skond l-Annessi I jew II, il-livell tas-sustanza attiva u d-data ta’ l-iskadenza tal-garanzija ta’ dan il-livell jew tal-ħajja tal-ħażna mid-data tal-fabbrikazzjoni; (f) għar-ram: l-isem speċifiku ta’ l-addittiv skond l-Annessi I jew II, u l-livell espress f’Cu; (g) għall-aġenti tal-priservazzjoni: - fil-każ ta’ ikel ta’ l-annimali domestiċi: l-użu tal-kliem "priservattiv" jew "ippriservat bi" segwit bl-isem speċifiku ta’ l-addittiv skond l-Annessi I jew II, - fil-każ ta’ l-għalf kompost l-ieħor għajr l-ikel ta’ l-annimali domestiċi: l-isem speċifiku ta’ l-addittiv skond l-Annessi I jew II; 2. B’żieda mal-partikolaritajiet ipprovduti fil-paragrafu 1, il-partikolaritajiet li jirrigwardaw l-użu proprju ta’ l-għalf jistgħu jiġu stabbiliti fl-Annessi I u II skond il-proċedura pprovduta fl-Artikolu 23. L-Istati Membri għandhom jeħtieġu illi dawn l-indikazzjonijiet iridu jidhru fuq il-pakkeġġ jew il-kontenitur jew fuq tikketta mwaħħla magħhom. 3. Il-preżenza ta’ elementi oħra tat-traċċa għajr ir-ram u tal-vitamini l-oħra għajr il-vitamini A, D u E, il-provitamini u l-addittivi li għandhom effett simili tista’ tiġi indikata jekk l-ammonti ta’ dawn is-sustanzi jistgħu jiġu stabbiliti bil-metodi uffiċjali ta’ l-analiżi jew, fin-nuqqas ta’ dawn, b’metodi xjentifiċi validi ta’ l-analiżi. F’dawn il-każijiet għandhom jingħataw id-dettalji li ġejjin: (a) għall-elementi tat-traċċa għajr ir-ram: l-isem speċifiku ta’ l-addittiv skond l-Annessi I jew II, u l-livell ta’ l-elementi varji; (b) għall-vitamini l-oħra għajr il-vitamini A, D, u E, il-provitamini u s-sustanzi li għandhom effett kemikali simili: l-isem speċifiku ta’ l-addittiv skond l-Annessi I jew II, il-livell tas-sustanza attiva u d-data ta’ l-iskadenza tal-garanzija ta’ dan il-livell jew tal-ħajja tal-ħażna mid-data tal-fabbrikazzjoni; 4. L-Istati Membri għandhom jeħtieġu illi l-ismijiet speċifiċi ta’ l-addittivi permessi fl-Artikolu 4(1)(b) iridu jkunu indikati fuq il-pakkeġġ, il-kontenitur jew it-tikketta ta’ l-għalf. Jistgħu jeħtieġu illi l-livell tas-sustanza attiva trid ukoll tiġi speċifikata; 5. L-Istati Membri għandhom jeħtieġu illi: (a) id-dettalji pprovduti fil-paragrafi 1 sa 4 għandhom ikunu stampati qrib il-partikolaritajiet li jridu jidhru fuq il-pakkeġġ, il-kontenitur jew it-tikketta mwaħħla magħhom skond ir-regoli Komunitarji dwar l-għalf; (b) fejn livell jew kwantità tiġi ddikjarata skond il-paragrafi 1 sa 4, filwaqt li din id-dikjarazzjoni għandha tirreferi għall-ammont ta’ l-addittiv inkorportat fl-għalf; (ċ) id-dettalji ta’ l-addittivi riferiti fil-paragrafi 1 sa 4 jistgħu jkunu akkumpanjati bin-numru tal-KEE jew l-isem tal-fabbrika. 6. Fejn, skond il-paragrafu 1, id-data ta’ l-iskadenza tal-garanzija jew tal-ħajja tal-ħażna mid-data tal-fabbrikazzjoni ta’ numru ta’ addittivi li jappartienu għall-istess grupp jew għal gruppi differenti għandhom jiġu ddikjarati, l-Istati Membri għandhom jeħtieġu illi jistgħu jiġu indikati data waħda tal-garanzija jew referenza waħda lill-ħajja tal-ħażna mid-data tal-fabbrikazzjoni għall-addittivi kollha, jiġifieri t-temma taż-żmien li tintlaħaq l-ewwel. 7. Fil-każ ta’ l-għalf imqassam bil-vetturi tat-trasport bit-tankijiet jew vetturi simili jew bil-massa, id-dettalji pprovduti fil-paragrafi 1 sa 4 għandhom jingħataw fid-dokument li jakkumpanjah. Fejn ikunu involuti kwantitajiet żgħar maħsuba għall-utenti ta’ l-aħħar, għandu jkun biżżejjed illi dawn id-dettalji jiġu mwassla għand ix-xerrej b’avviż xieraq. 8. Bħala deroga mill-paragarfu 1 (b), (ċ) u (g) u sa… (sentejn wara n-notifika ta’ din id-Direttiva) l-Istati Membri jistgħu jingħataw il-permess sabiex jindikaw l-isem speċifiku tas-sustanzi li jkollhom effetti anti-ossidanti, il-koloranti u l-priservattivi li jiġu mibdula b’indikazzjoni ta’ l-isem tal-grupp ta’ l-addittivi interessati akkumapanjati bil-kelma "awtorizzat/i". 9. L-Istati Membri jistgħu jeħtieġu illi, fil-każ ta’ ikel ta’ l-annimali domestiċi li jkun fih il-koloranti, il-priservattivi jew is-sustanzi li jkollhom effetti anti-ossidanti u mqiegħda f’pakkeġġi li jkollhom piż nett ta’ mhux iżjed minn 10 kilogrammi, għandu jkun biżżejjed għall-pakkeġġ illi jġorr il-kliem "kolorit bi", jew "ippriservat bi", jew il-kliem "bl-anti-ossidant" kif appoprjat, segwit bil-kliem "addittivi tal-KEE", sakemm: (a) il-pakkeġġ, il-kontenitur jew it-tikketta ġġorr numru ta’ referenza li permezz tagħha l-għalf jista’ jiġi identifikat, u (b) il-fabbrikant jagħti, fuq talba, l-isem speċifiku, jew l-ismijiet speċifiċi, ta’ l-addittiv jew ta’ l-addittivi użati. 10. Kull referenza oħra għall-addittivi għajr fl-għamla pprovduta f’din id-Direttiva għandha tiġi pprojbita. L-Artikolu 17 1. Mingħajr preġudizzju għad-dispożizzjonijiet tad-Direttiva 79/373/KEE [7], l-Istati Membri għandhom jeħtieġu illi l-għalf supplimentari li jkollu addittivi iktar mil-livelli massimi ffissati għall-għalf jista’ jitqiegħed fis-suq biss jekk id-direzzjonijiet għall-użu jiddikjaraw, skond l-ispeċi u l-età ta’ l-annimal, il-kwantità massima fi grammi jew f’kilogrammi ta’ l-għalf supplimentari li jrid jingħata lil kull annimal kuljum. Dan it-tagħrif irid ikun skond id-dispożizzjonijiet ta’ l-Anness I jew II. Din id-dispożizzjoni ma għandhiex tapplika għall-prodotti kkunsinjati lill-fabbrikanti ta’ l-għalf kompost jew lill-fornituri tiegħu. 2. Id-dikjarazzjoni riferita fil-paragrafu 1 għandha tkun ifformolata hekk illi, meta tiġi segwita korrettement, il-proporzjon ta’ l-addittivi ma jaqbiżx il-livell massimu ffissat għall-għalf komplut. L-Artikolu 18 Fejn l-għalf jitqiegħed fis-suq fi Stati Membri oħra, id-dettalji riferiti fl-Artikoli 14 sa 17 għandhom jingħataw għall-inqas f’wieħed mill-ilsna uffiċjali tal-pajjiż tad-destinazzjoni. L-Artikolu 19 L-Istati Membri għandhom jiżguraw illi l-addittivi, it-taħlitiet minn qabel u l-għalf li jikkonformaw ma’ din id-Direttiva jkunu bla ħsara għar-restrizzjonijiet tat-tqegħid fis-suq ipprovduti f’din id-Direttiva. L-Artikolu 20 L-Istati Membri għandhom jiżguraw illi l-prodotti mill-bhejjem ta’ l-irziezet ma jiġux soġġetti għall-ebda restrizzjoni ta’ tqegħid fis-suq bħala riżultat ta’ l-applikazzjoni ta’ din id-Direttiva. L-Artikolu 21 1. L-Istati Membri għandhom b’mod partikolari jieħdu l-miżuri kollha meħtieġa għalbiex jiżguraw illi l-addittivi, it-taħlitiet minn qabel u l-għalf maħruġa fis-suq ikunu kkontrollati uffiċjalment, għall-inqas b’kampjunar mingħajr għażla, rigward l-identità ta’ l-addittivi użati u sabiex jivverifikaw illi jiġu ssodisfati l-kondizzjonijiet l-oħra stabbiliti f’din id-Direttiva. Għal dan il-għan, għandhom jeħtieġu b’mod partikolari illi l-impriżi li jkun beħsiebhom jiffabbrikaw l-addittivi jew li joħorġuhom fis-suq iridu l-ewwel jgħarrfu lill-awtoritajiet kompetenti bihom. 2. Skond il-proċedura pprovduta fl-Artikolu 23, jista’ jiġi ffissat il-marġini tat-tolleranza, li jrid jiġi permss fejn ikun hemm diskrepanza bejn ir-riżultat tal-kontroll uffiċjali u l-kontenut iddikjarat ta’ l-addittiv fl-għalf kompost. L-Artikolu 22 Din id-Direttiva ma għandiex tapplika għall-addittivi, it-taħlitiet minn qabel u l-għalf li jiġu murija, għall-inqas b’indikazzjoni approprjata, li jkunu għall-esportazzjoni lejn pajjiżi terzi. L-Artikolu 23 1. Fejn trid tiġi segwita l-proċedura stabbilita f’dan l-Artikolu, il-materji għandhom jiġu rriferiti mingħajr dewmien mill-President, jew fuq l-inizjattiva tiegħu nnifsu jew fuq it-talba ta’ Stat Membru, lill-Kumitat Permanenti ta’ l-għalf, minn issa ’l quddiem imsejjaħ "il-Kumitat". 2. Il-voti ta’ l-Istati Membri fil-Kumitat għandhom jiġu ppeżati kif ipprovdut fl-Artikolu 148(2) tat-Trattat. Il-President ma għandux jivvota. 3. Ir-rappreżentant tal-Kummissjoni għandu jissottometti abbozz tal-miżuri li jridu jiġu adottati. Il-Kumitat għandu jagħti l-opinjoni tiegħu dwar dawn il-miżuri fil-limitu taż-żmien stabbilit mill-President skond l-urġenza tal-materji. L-opinjonijiet għandhom jiġu mogħtija b’maġġoranza ta’ 45 vot. 4. Il-Kummissjoni għandha tadotta l-miżuri u timplimentahom minnufih meta jkunu skond l-opinjoni tal-Kumitat. Meta ma jkunux skond l-opinjoni tal-Kumitat, jew jekk ma tingħata l-ebda opinjoni, il-Kummissjoni għandha tipproponi lill-Kunsill mingħajr dewmien il-miżuri li jridu jiġu adottati. Il-Kunsill għandu jadotta l-miżuri b’maġġoranza kkwalifikata. Jekk il-Kunsill ma jkun adotta l-ebda miżura fi żmien tliet xhur mill-proposta li tkun ġiet issottomessa lilu, il-Kummissjoni għandha tadotta l-miżuri proposti u għandha timplimentahom minnufih, għajr fejn il-Kunsill ikun ivvota b’maġġoranza sempliċi kontra dawn il-miżuri. L-Artikolu 24 1. Fejn il-proċedura stabbilita f’dan l-Artikolu trid tiġi segwita, il-materji għandhom jiġu riferiti lill-Kumitat mingħajr dewmien mill-President, jew fuq l-inizjattiva tiegħu nnifsu jew fuq it-talba ta’ Stat Membru. 2. Il-voti ta’ l-Istati Membri fil-Kumitat għandhom ikunu ppeżati kif ipprovdut fl-Artikolu 148(2) tat-Trattat. Il-President ma għandux jivvota. 3. Ir-rappreżentant tal-Kummissjoni għandu jissottometti abbozz tal-miżuri li jridu jiġu adottati. Il-Kumitat għandu jagħti l-opinjoni tiegħu dwar dawn il-miżuri fi żmien jumejn. L-opinjonijiet għandhom jiġu mogħtija b’maġġoranza ta’ 45 vot. 4. Il-Kummissjoni għandha tadotta l-miżuri u timplimentahom minnufih fejn dawn ikunu skond l-opinjoni tal-Kumitat. Fejn ma jkunux konformi ma l-opinjoni tal-Kumitat, jew jekk l-ebda opinjoni ma tiġi mogħtija, il-Kummissjoni għandha tipproponi mingħajr dewmien lill-Kunsill il-miżuri li jridu jiġu adottati. Il-Kunsill għandu jadotta l-miżuri b’maġġoranza kkwalifikata. Jekk il-Kunsill ma jkun adotta l-ebda miżura fi żmien 15-il jum minn meta l-proposta kienet issottomessa lilu, il-Kumissjoni għandha tadotta l-miżuri proposti u għandha timplimentahom minnufih, għajr fejn il-Kunsill ikun ivvota b’maġġoranza sempliċi kontra dawn il-miżuri. L-Artikolu 25 Deċiżjoni dwar it-trasferiment ta’ l-antibijotiċi, il-koċċidjostati u s-sustanzi mediċinali l-oħra, flimkien mat-tħejjijiet imsejsa fuq dawn il-prodotti, mad-Direttiva 81/851/KEE u mar-regoli futuri dwar il-għalf mediċinali għandha tiġi adottata mill-Kunsill filwaqt li jaġixxi unanimament fuq proposta mill-Kummissjoni ġaladarba l-grad ta’ l-armonizzazzjoni rigward il-moviment ħieles tal-prodotti fis-settur tal-prodotti veterinarji mediċinali u l-għalf immedikat ikun laħaq livell komparabbli ma’ dawk miksuba rigward l-addittivi." 2. L-Artikoli 17 u 18 tad-Direttiva 70/524/KEE għandhom isiru l-Artikoli 26 u 27 rispettivament. 3. L-Anness li ġej għandu jiżdied mad-Direttiva 70/524/KEE: " L-ANNESS III Il-kondizzjonijiet minimi li jridu jitwettqu mill-fabbrikanti ta' l-addittivi, tat-taħlitiet minn qabel u ta' l-għalf kompost riferiti fl-Artikolu 13 u l-intermedjarji 1. Il-fabbrikant irid jippossiedi l-faċilitajiet u t-tagħmir tekniku approprjat għall-fabbrikazzjoni u l-ħażna ta' l-addittivi, għat-taħlitiet minn qabel jew għall-għalf kompost li jkollu dawn it-taħlitiet minn qabel. 2. Il-fabbrikant jew il-persunal tiegħu jrid jippossjiedi l-kapaċitajiet meħtieġa għall-fabrikazzjoni ta' l-addittivi, tat-taħlitiet minn qabel u ta' l-għalf kompost. 3. Il-fabbrikant irid ikollu aċċess għall-mezzi approprjati sabiex jgħinuh jiżgura illi: (a) fil-każ ta' l-addittivi: illi dawn jikkonformaw mad-dispożizzjonijiet ta' din id-Direttiva; (b) fil-każ tat-taħlitiet minn qabel: in-natura u l-livell ta' l-addittivi differenti, u l-omoġeneità u l-istabbiltà ta' l-addittivi fit-taħlitiet minn qabel; (ċ) fil-każ ta' l-għalf kompost: in-natura u l-livell ta' l-addittivi u t-taħlit omoġenju ta' dawn l-addittivi fl-għalf kompost. 4. L-addittivi maħsuba għall-fabbrikazzjoni tat-taħlitiet minn qabel u t-taħlitiet minn qabel maħsuba sabiex jiġu inkorporati fl-għalf kompost għandhom jiġu maħżuna hekk illi jgħinhom li jiġu identifikati iktar faċilment u sabiex jevitaw kull konfużjoni ma' addittivi oħra, mat-taħlitiet minn qabel jew mas-sustanzi mediċinali, mal-għalf immedikat jew ma' l-għalf. Għandhom jiġu maħżuna f'postijiet xierqa, li jistgħu jkunu msakkra u li jkunu maħsuba għall-ħażna ta' dawn il-prodotti. 5. Il-fabbrikant jew, jekk il-fabbrkant ikun stabbilit f'pajjiż terz, l-aġent tiegħu fil-Komunità jrid jirreġistra t-tagħrif li ġej: (a) għall-addittivi: in-natura, il-kwantità ta' addittivi prodotti u d-dati rispettivi tal-fabbrikazzjoni, u l-ismijiet u l-indirizzi tal-fabbrikanti tat-taħlitiet minn qabel jew ta' l-intermedjarji li lilhom ikunu ġew ikkunsinnati l-addittivi b'indikazzjoni tan-natura u l-kwantità ta' l-addittiv ikkunsinjat; (b) għat-taħlitiet minn qabel: l-isem tal-fabbrikanti u tal-fornituri, in-natura u l-kwantità ta' l-addittivi użati, id-data tal-fabbrikazzjoni, l-isem u l-indirizz tal-fabbrikanti ta' l-għalf kompost jew ta' l-intermedjarji li għalihom it-taħlita minn qabel tkun maħsuba u n-natura u l-kwantità tat-taħlitiet minn qabel ikkunsinjati; (ċ) għall-għalf kompost: l-isem u l-indirizz tal-fornitur tat-taħlitiet minn qabel u tal-fabbrikant jekk dan ta' l-aħħar ma jkunx il-fornitur, in-natura u l-kwantità tat-taħlitiet minn qabel u l-użu li jkun intgħamel minnu. 6. Fejn il-fabbrikant jikkunsinja l-addittivi jew it-taħlitiet taħlit minn qabel lil persuna oħra għajr lil fabbrikant tat-taħlitiet minn qabel jew ta' l-għalf kompost, din il-persuna u kull intermedjarju sussegwenti għandhom ikunu marbuta bl-istess obbligi tar-reġistrazzjoni stabbiliti fil-paragrafi 5 (a) u (b). " L-Artikolu 2 L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa għalbiex iħarsu: - l-Artikolu 13(3) il-ġdid tad-Direttiva 70/524/KEE, erba’ snin wara notifika [8] ta’ din id-Direttiva; - id-dispożizzjonijiet l-oħra ta’ din id-Direttiva, sentejn wara n-notifika. Għandhom jgħarrfu lill-Kummissjoni minnufih b’dan. L-Artikolu 3 Din id-Direttiva hija indirizzata lill-Istati Membri. Magħmula fi Brussel, fid-29 ta’ Novembru 1984. Għall-Kunsill Il-President B. Desmond [1] ĠU C 197, tat-18.8.1977, p. 3. [2] ĠU C 63, tat-13.3.1978, p. 53. [3] ĠU C 84, tat-8.4.1978, p. 4. [4] ĠU L 270, ta’ l-14.12.1970, p. 1. [5] ĠU L 297, tal-15.11.1984, p. 40. [6] ĠU L 317, tas-6.11.1981, p. 1 u 16. [7] ĠU L 86, tas-6.4.1979, p. 30. [8] Din id-Direttiva kienet innotifikata lill-Istati Membri fit-3 ta’ Diċembru 1984. --------------------------------------------------